Mandag den 1. marts er en dag, der har været ventet med længsel af rigtig mange. Det er nemlig i dag, at den lange nedlukning af Danmark, der satte ind juledag, langsomt bliver ophævet igen. Nordjylland, Vestjylland og Bornholm har på grund af smitteudviklingen fået lov til at åbne mere op end resten af landet. I artiklen her kan du få overblikket over, hvad der åbner i Nordjylland og i resten af landet. VIDEO: Glade kunder: Her genåbner butikkerne i Aars Hele landet Udvalgsvarebutikker op til 5000 kvadratmeter genåbnes med midlertidigt skærpede kvadratmeterkrav, så der er færre kunder i butikkerne. Genåbningen gælder ikke udvalgsvarebutikker i storcentre. Eksempler på udvalgsvarebutikker kan være forretninger, der sælger tøj, sko, bøger og møbler. Udvalgsvarebutikker på over 5000 kvadratmeter eller derover kan holde åben mod tidsbestilling. Dette var ikke en del af Indsatsgruppens indstilling. Udendørs kulturinstitutioner genåbnes med krav om negativ test som er højst 72 timer gammel. I forhold til udendørs idræts- og foreningsaktiviteter i organiseret regi hæves forsamlingsforbuddet til 25 personer. Nordjylland og Vestjylland Alle afgangselever i grundskoler samt på ungdomsuddannelser og voksenuddannelser kommer tilbage hver anden uge. En forudsætning er, at der foretages test to gange om ugen. Efterskoler genåbner med fuldt fremmøde ud fra en model med særlige smitteforebyggende foranstaltninger, som er udfærdiget af Sundhedsstyrelsen. Hvis smittesituationen også egner sig i andre landsdele vil de kunne foretage samme genåbning efter 14 dage (15. marts). En genåbning for de sidste landsdele forventes at kunne ske efter påskeferien 6. april, hvis smitteudviklingen på det tidspunkt skønnes tilfredsstillende. Vestjylland og Nordjylland dækker over disse 19 kommuner: Vesthimmerland, Aalborg, Læsø, Jammerbugt, Thisted, Herning, Ikast-Brande, Frederikshavn, Rebild, Holstebro, Lemvig, Brønderslev, Morsø, Mariagerfjord, Hjørring, Ringkøbing-Skjern, Viborg, Struer og Skive. Regeringen forventer, at afgangselever og efterskoler fra andre landsdele vil få mulighed for at vende tilbage fra 15. marts og igen 6. april, siger børne- og undervisningsminister Pernille Rosenkrantz-Theil (S). Bornholm Grundskoler (alle klassetrin, herunder efterskoler), inklusiv klubtilbud genåbnes. Alle øvrige uddannelser, herunder ungdoms- og voksenuddannelser, videregående uddannelser, højskoler med videre genåbnes. Liberale serviceerhverv genåbnes med krav om mundbind. Forsamlingsforbuddet hæves fra 5 til 10 personer Der gælder en række forudsætninger for Bornholm: Alle anbefales at blive testet én gang om ugen. Anbefaling om to ugentlige tests af lærere, elever og studerende på ungdoms- og voksenuddannelser. Krav om fremvisning af negativ test for at kunne rejse til og fra Bornholm via færge eller fly. Krav om dokumentation for negativ test eller gennemført vaccinationsforløb for kunder i de liberale erhverv. Alle andre coronarestriktioner forlænges til 5. april VIDEO: 9. klasserne er tilbage i skole Disse restriktioner gælder fortsat: Forsamlingsloft på fem personer (gælder ikke for Bornholm). Frisører, fitnesscentre og massører er lukket. Det samme gælder klinikker, der udfører kosmetiske behandlinger (gælder ikke for Bornholm). Elever i folkeskolens 5. – 10. klasse og studerende på ungdomsuddannelser og videregående uddannelser er sendt hjem og modtager fjernundervisning (gælder ikke for Bornholm). Storcentre skal holde lukket. Butikker over 5000 kvadratmeter må have et begrænset antal kunder. Alle indendørs idræts- og kulturanlæg er lukket. Det gælder blandt andet håndboldhaller, svømmehaller, fitnesscentre, teatre og biografer. Restauranter, barer, caféer, diskoteker og lignende skal holde lukket. De må gerne sælge takeaway.
Mandag må nogle mindre erhvervsdrivende slå dørene op for kunder igen, ligesom de ældste skoleelever i dele af landet også får lov til at komme tilbage i skole.